স্টাফ রিপোর্টার ॥ একাদশ জাতীয় সংসদ নির্বাচন অনুষ্ঠিত হবে আগামী ২৩ ডিসেম্বর রবিবার। প্রধান নির্বাচন কমিশনার কেএম নুরুল হুদা বৃহস্পতিবার জাতির উদ্দেশে দেয়া টেলিভিশন ভাষণে এই তফসিল ঘোষণা করেন। এ সময় তিনি দেশের গণতন্ত্র সচল রাখার স্বার্থে এবং রাজনৈতিক দলগুলোর মধ্যকার বিবাদ-মীমাংসা করে সবাইকে নির্বাচনে অংশ নেয়ার আহ্বান জানান। এবারই প্রথম নির্বাচনে ইভিএম ব্যবহারের কথাও উল্লেখ করেছেন সিইসি। আইনশৃঙ্খলা বাহিনীর ৬ লাখ সদস্যের পাশাপাশি এসব বাহিনীকে সহায়তা করতে সশস্ত্রবাহিনী মোতায়েনের কথা বলা হয়েছে। নির্বাচনের লেভেল প্লেয়িং ফিল্ড তৈরির নিশ্চয়তার কথা বলেন প্রধান নির্বাচন কমিশনার কেএম নুরুল হুদা। তিনি বলেন, সব রাজনৈতিক দলের অংশগ্রহণের মাধ্যমে একটি প্রতিযোগিতাপূর্ণ এবং প্রতিদ্বন্দ্বিতামূলক নির্বাচন প্রত্যাশা করি। তফসিল অনুযায়ী একাদশ জাতীয় সংসদ নির্বাচনের সম্ভাব্য প্রার্থীরা ১৯ নবেম্বর সোমবারের মধ্যে তাদের মনোনয়নপত্র দাখিল করতে পারবেন। মনোনয়নপত্র বাছাই করা হবে ২২ নবেম্বর বৃহস্পতিবার। প্রার্থিতা প্রত্যাহারের শেষ তারিখ ধরা হয়েছে ২৯ নবেম্বর রবিবার। ভোটগ্রহণ করা হবে ২৩ ডিসেম্বর রবিবার। সিইসি তার বক্তব্যে সংসদীয় আসনের সীমানা নির্ধারণ, ভোটার তালিকা প্রস্তুত, সারাদেশে ৪০ হাজারের বেশি ভোট কেন্দ্র প্রস্তুত রাখার কথা বলেন। এবারের নির্বাচনে ১০ কোটি ৪১ লাখ ভোটার তাদের ভোটাধিকার প্রয়োগ করবেন।